CELEX: 32014D0249
Language: lv
Date: 2014-04-28 00:00:00
Title: 2014/249/ES: Komisijas Īstenošanas lēmums ( 2014. gada 28. aprīlis ) par Honkongas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām  Dokuments attiecas uz EEZ

3.5.2014   
            
            
               LV
            
            
               Eiropas Savienības Oficiālais Vēstnesis
            
            
               L 132/76
            
         KOMISIJAS ĪSTENOŠANAS LĒMUMS
   (2014. gada 28. aprīlis)
   par Honkongas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām
   (Dokuments attiecas uz EEZ)
   
      (2014/249/ES)
   
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 5. panta 6. punktu,
   tā kā:
   
               (1)
            
            
               Komisija 2012. gada 22. oktobrī deva darba uzdevumu Eiropas Vērtspapīru un tirgu iestādei (EVTI), lūdzot konsultāciju sakarā ar Honkongas tiesiskās un uzraudzības sistēmas tehnisko novērtējumu attiecībā uz kredītreitingu aģentūrām.
            
         
               (2)
            
            
               Tehniskajā konsultācijā, kas tika sniegta 2013. gada 31. maijā, EVTI norādīja, ka tā secinājusi, ka Honkongas tiesiskā un uzraudzības sistēma attiecībā uz kredītreitingu aģentūrām ir salīdzināma ar prasībām, kas noteiktas Regulā (EK) Nr. 1060/2009.
            
         
               (3)
            
            
               Lai varētu uzskatīt, ka kādas trešās valsts tiesiskā un uzraudzības sistēma atbilst Regulas (EK) Nr. 1060/2009 prasībām, saskaņā ar minētās regulas 5. panta 6. punkta otro daļu ir jāizpilda trīs nosacījumi.
            
         
               (4)
            
            
               Saskaņā ar pirmo nosacījumu kredītreitingu aģentūrām trešās valstīs ir jāsaņem atļauja vai jāreģistrējas, tās pastāvīgi tiek efektīvi uzraudzītas un tiek nodrošināta prasību īstenošana. Honkongas tiesisko un regulatīvo sistēmu attiecībā uz kredītreitingu aģentūrām veido rīkojums par vērtspapīriem un regulētā tirgū tirgotiem nākotnes līgumiem (SFO) un tādu personu rīcības kodekss, kuras sniedz kredītreitingu pakalpojumus (COC); šo dokumentu attiecīgie grozījumi stājās spēkā 2011. gada 1. jūnijā. Kredītreitingu aģentūrām un to reitingu analītiķiem, kuri sniedz kredītreitingu pakalpojumus Honkongā, ir jābūt kredītreitingu pakalpojumu sniegšanas licencei, un tos uzrauga Honkongas Vērtspapīru un regulētā tirgū tirgotu nākotnes līgumu komisija (SFC). Honkongas tiesiskā un uzraudzības sistēma nodrošina SFC ar visaptverošām pilnvarām, kas tai ļauj pārliecināties par to, vai kredītreitingu aģentūras izpilda savas juridiskās saistības. SFC var uzdot gan neregulētām, gan regulētām personām sagatavot informāciju un dokumentus, kas ir svarīgi izmeklēšanā, tostarp tirdzniecības un bankas darījumu dokumentus, informāciju par telefona sarunām un interneta izmantošanu un informāciju par faktisko īpašnieku. Šīs pilnvaras tiek piemērotas gan personām, uz kurām attiecas izmeklēšana, gan personām, par kurām SFC ir pamats uzskatīt, ka tām ir informācija, kas ir svarīga izmeklēšanā. Turklāt, ja rodas bažas par pierādījumu iznīcināšanu vai slēpšanu, mērķa personas bēgšanu vai citas bažas, SFC pēc tam, kad tiesu iestāde ir izsniegusi meklēšanas orderi, ir tiesības piekļūt gan neregulētu, gan regulētu personu privātajām telpām. Turklāt SFC ir visas pilnvaras celt kriminālprasību, civilprasību, administratīvo prasību un citas prasības. Tas ietver administratīvās pilnvaras uzlikt disciplinārsodus personām, kas ir licencētas vai reģistrētas SFC, noteikt ierobežojumus licencētām vai reģistrētām personām attiecībā uz viņu uzņēmējdarbību, atsaukt vai apturēt licencētas vai reģistrētas personas licenci vai reģistrāciju, un izteikt rājienu, uzlikt pienākumus vai sodanaudu licencētai vai reģistrētai personai līdz 10 miljoniem Honkongas dolāru vai trīskārtīgas peļņas vai novērstā zaudējuma apmērā. SFC ir arī pilnvarota vērsties pie attiecīgās tiesas pēc aizlieguma vai korektīva ordera. Turklāt papildus pārbaudēm uz vietas SFC veic uzraudzību ārpus uzņēmuma, sadarbojoties ar licencētām kredītreitingu aģentūrām, lai izprastu to uzņēmējdarbības modeļus, plānus un riskus, kas saistīti ar šādām darbībām, ar mērķi noteikt un novērtēt riskus, kas izriet no to uzņēmējdarbības. Informāciju par licencētām kredītreitingu aģentūrām vāc, izmantojot SFC rīcībā esošo dokumentāciju, tostarp, bet ne tikai, tiek izmantoti gada revidētie pārskati un gada kontroles pārskata ziņojumi. SFC arī izskata sūdzības un pašu ziņotos pārkāpumus. Kopš 2011. gada 1. jūnijā Honkongā stājās spēkā kredītreitingu aģentūru režīms, SFC ir pilnvarota veikt pastāvīgu uzraudzību un nodrošināt prasību īstenošanu visās licencētajās kredītreitingu aģentūrās. Starp EVTI un SFC noslēgtajā sadarbības nolīgumā paredzēta informācijas apmaiņa par īstenošanas pasākumiem un uzraudzības pasākumiem, kuri veikti attiecībā uz pārrobežu kredītreitingu aģentūrām. Pamatojoties uz to, būtu jāuzskata, ka kredītreitingu aģentūrām Honkongā jāizpilda atļaujas saņemšanas vai reģistrācijas prasības, kas ir līdzvērtīgas tām, kuras noteiktas Regulā (EK) Nr. 1060/2009, un Honkongas uzraudzības un īstenošanas pasākumi, kas piemērojami kredītreitingu aģentūrām, tiek efektīvi piemēroti un īstenoti.
            
         
               (5)
            
            
               Saskaņā ar otro nosacījumu kredītreitingu aģentūrām trešā valstī ir jāpilda juridiski saistoši noteikumi, kas ir līdzvērtīgi tiem, kuri norādīti Regulas (EK) Nr. 1060/2009 6. līdz 12. pantā un I pielikumā, izņemot minētās regulas 6.a, 6.b, 8.a, 8.b, 8.c un 11.a pantu, 3. punkta ba) apakšpunktu un 3.a un 3.b punktu minētās regulas I pielikuma B iedaļā. Novērtējot šā nosacījuma izpildi, būtu pienācīgi jāņem vērā Eiropas Parlamenta un Padomes Regulas (ES) Nr. 462/2013 (2) 2. panta 1. punkts attiecībā uz dažu Regulā (EK) Nr. 1060/2009 paredzēto noteikumu piemērošanas datumu. Honkongas tiesiskajā un uzraudzības sistēmā ir izklāstītas sīki izstrādātas uzņēmumu vadības prasības. Direktoru padome un par regulētajām darbībām atbildīgās amatpersonas ir galvenie atbildīgie par kredītreitingu aģentūru attiecīgu rīcības standartu saglabāšanas un pienācīgas procedūru ievērošanas nodrošināšanu. Kredītreitingu aģentūrās ir jābūt divām atbildīgām amatpersonām, kuras ir jāapstiprina SFC, un vismaz vienam no viņiem ir jābūt izpilddirektoram saskaņā ar SFO. Attiecībā uz interešu konfliktiem ir ieviesti visaptveroši noteikumi, kuros prasīts, lai kredītreitingu aģentūras konstatētu un likvidētu vai pārvaldītu interešu konfliktus un lai tās būtu organizētas tādā veidā, kas nodrošina, ka to uzņēmējdarbības interešu ietekmē netiek mazināta sagatavoto kredītreitingu neatkarība un precizitāte, kā arī noteiktas organizatoriskas prasības, tostarp par ārpakalpojumiem, uzskaiti un konfidencialitāti. Attiecībā uz organizatoriskām prasībām vispārējā SFC kodeksā un COC ir noteiktas prasības, kuras kredītreitingu aģentūrām jāpilda, piemēram, attiecībā uz politiku un procedūrām, kas nodrošina atbilstību juridiskajiem pienākumiem un pastāvīgu un efektīvu atbilstības uzraudzību. Tiek arī prasīts, lai kredītreitingu aģentūras izveidotu pārskatīšanas struktūru, kas ir atbildīga par periodisku reitingu metodikas un modeļu pārskatīšanu un par nozīmīgām to pārmaiņām. Honkongas tiesiskajā un uzraudzības sistēmā ir iekļautas plaša spektra publiskošanas prasības, piemēram, par reitingu publiskošanu un ikgadējo informācijas publiskošanu par reitingu noteikšanas un papildu darbībām. Tāpēc Honkongas tiesiskajai un uzraudzības sistēmai būtu nodrošina tie paši rezultāti, kādus gūst, izmantojot Regulu (EK) Nr. 1060/2009, saistībā ar interešu konfliktu pārvaldību, organizatoriskajiem procesiem un procedūrām, kam ir jābūt ieviestām kredītreitingu aģentūrā, saistībā ar kredītreitingu kvalitāti un kredītreitingu noteikšanas metodikas kvalitāti, kredītreitingu publiskošanu un kredītreitingu noteikšanas darbību vispārēju un regulāru publiskošanu. Tādējādi ar to būtu jānodrošina līdzvērtīga aizsardzība integritātes, pārredzamības, kredītreitingu aģentūru labas pārvaldības un kredītreitingu noteikšanas darbību uzticamības ziņā.
            
         
               (6)
            
            
               Saskaņā ar trešo nosacījumu trešā valstī spēkā esošajam regulatīvajam režīmam ir jāliedz uzraudzības iestādēm un citām šīs trešās valsts iestādēm iespēja iejaukties attiecībā uz kredītreitingu saturu un kredītreitingu noteikšanas metodiku. SFO 4. un 5. iedaļā tiek attiecīgi noteikti SFC regulatīvie mērķi, funkcijas un pilnvaras, kas nedod SFC tiesības ietekmēt kredītreitingus, ko nosaka kredītreitingu aģentūra, vai ietekmēt tās reitingu metodiku. Ciktāl iespējams pārbaudīt, nav neviena juridiska noteikuma, kas dod SFC vai kādai citai publiskai iestādei tiesības ietekmēt kredītreitingu saturu vai metodiku.
            
         
               (7)
            
            
               Ņemot vērā izvērtētos faktorus, var uzskatīt, ka Honkongas kredītreitingu aģentūru tiesiskā un uzraudzības sistēma atbilst Regulas (EK) Nr. 1060/2009 5. panta 6. punkta otrās daļas nosacījumiem. Tāpēc Honkongas kredītreitingu aģentūru tiesiskā un uzraudzības sistēma būtu jāuzskata par līdzvērtīgu Regulā (EK) Nr. 1060/2009 noteiktajai tiesiskajai un uzraudzības sistēmai. Komisijai, kuru informē EVTI, būtu jāturpina uzraudzīt, kā mainās Honkongas tiesiskā un uzraudzības sistēma attiecībā uz kredītreitingu aģentūrām un kā tiek izpildīti nosacījumi, uz kuru pamata ir pieņemts šis lēmums.
            
         
               (8)
            
            
               Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
            
         IR PIEŅĒMUSI ŠO LĒMUMU.
   1. pants
   Regulas (EK) Nr. 1060/2009 5. panta piemērošanas vajadzībām Honkongā spēkā esošā kredītreitingu aģentūru tiesiskā un uzraudzības sistēma tiek atzīta par līdzvērtīgu Regulā (EK) Nr. 1060/2009 noteiktajām prasībām.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2014. gada 28. aprīlī
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 302, 17.11.2009., 1. lpp.
   
   
      (2)  Eiropas Parlamenta un Padomes 2013. gada 21. maija Regula (ES) Nr. 462/2013, ar ko groza Regulu (EK) Nr. 1060/2009 par kredītreitingu aģentūrām (OV L 146, 31.5.2013., 1. lpp.).